**Departementet for Landbrug, Selvforsyning, Energi og Miljø**

Sagsnummer: 2021 – 7493

**Forklaringsnotat**

**Forslag til: Selvstyrets bekendtgørelse om fortrolighed og undtagelse fra aktindsigt af visse dokumenter om kommercielle vandkraftaktiviteter**

**Indledning**

På EM2021 vedtog Inatsisartut Naalakkersuisut´s ændringsforslag til Inatsisartutbeslutning:

 *”Naalakkersuisut pålægges at udarbejde en konkret plan for at markedsføre og konkurrenceudsætte vandkraftpotentialet i Tasersiaq og nærtliggende potentialer (Alcoa-potentialerne). Udmeldingen om konkurrenceudsættelse af disse vandkraftpotentialer skal ske i 2022.”*

**Baggrund**

For at kunne gennemføre en konkurrenceudsættelse har Departementet taget en række initiativer til brug for markedsføring af Grønlands vandkraftpotentialer overfor internationale investorer indenfor den grønne omstilling.

Departementet har igangsat et arbejde med at få fastlagt rammer for udbud, gennemførelse af udbud og markedsføring af vandkraftpotentialer. Markedet for Power to X er globalt et nyt ikke udviklet marked og det er derfor essentielt at selvstyret og potentielle investorer kan føre en fortrolig dialog, hvor der forud for gennemførelse af et udbud kan ske en fortrolig forventningsafstemning og videnopbygning forinden gennemførelse af et udbud.

Fortrolighed er et afgørende markedsvilkår på det internationale marked for privat kapitalinvestering i vandkraft til anvendelse til eksempelvis produktion af Power to X.

På grund af markedsvilkåret om fortrolighed er der indgået fortrolighedsaftaler med de virksomheder, som har rettet henvendelse om dialog med departementet. Om fortrolighedsaftalerne skal bemærkes at de naturligvis ikke fraviger landstingslov om offentlig i forvaltningen, men at aftalerne er affattet i overensstemmelse med særligt § 12 stk. 1 i landstingsloven.

 ***§ 12****. Retten til aktindsigt omfatter ikke oplysninger om*

*1) enkeltpersoners private, herunder økonomiske, forhold,*

*2) tekniske indretninger eller fremgangsmåder eller om drifts- eller forretningsforhold eller lignende, for så vidt det er af væsentlig økonomisk betydning for den person eller virksomhed, oplysningen angår, at begæringen ikke imødekommes.*

**Bestemmelsen i § 18, stk. 3 i Inatsisartutlov om udnyttelse af vandkraftressourcer til produktion af energi**

Bestemmelsen har følgende ordlyd:

 *Stk. 3. Naalakkersuisut kan fastsætte regler om indhentelse og meddelelse af oplysninger, herunder regler om fortrolighed og regler om undtagelse fra aktindsigt.*

I bemærkningerne til lovforslaget, anføres det bl.a.:

”*Til stk. 3*

*Naalakkersuisut kan fastsætte regler om, at de meddelte oplysninger af hensyn til ansøgers*

*eller rettighedsindehavers forretningsmæssige forhold ikke skal anses for omfattet af regler*

*om aktindsigt, herunder reglerne herom i landstingslov om offentlighed i forvaltningen og*

*landstingslov om sagsbehandling i den offentlige forvaltning. Efter landstingslov om offentlighed kan Naalakkersuisut ikke uden særlig hjemmel give tilsagn om, at afgivne oplysninger vil blive holdt fortrolige (diskretionstilsagn). Af hensyn til at Naalakkersuisut kan få det bedste oplysningsgrundlag for myndighedsbehandlingen er der med bestemmelsen i stk. 3 lagt vægt på, at Naalakkersuisut kan indhente en række væsentlige og fortrolige oplysninger fra ansøgere. Såfremt Naalakkersuisut ikke kan give et diskretionstilsagn, kan dette virke hindrende for Naalakkersuisuts muligheder for at indhente oplysninger”*

Bestemmelsen i § 3 Inatsisartutlov om offentlighed i forvaltningen indeholder ligeledes en bemyndigelse til Naalakkersuisut til at fastsætte bestemmelser om at undtage sagsområder og typer af dokumenter fra aktindsigt:

” ***§ 3.*** *Landsstyret kan fastsætte regler om, at nærmere angivne myndigheder, sagsområder eller arter af dokumenter, for hvilke bestemmelserne i §§ 7-14 i almindelighed vil medføre, at begæring om aktindsigt kan afslås, skal være undtaget fra loven”.*

I bemærkningerne til lovforslaget, anføres det bl.a.:

*Til § 3:*

*”Bestemmelsen indeholder en bemyndigelse for landsstyret til ved bekendtgørelse at fravige lovens almindelige regler, når nærmere angivne betingelser er opfyldt. Bestemmelsen hjemler adgang til at fastsætte generelle undtagelser fra offentlighedsprincippet for nærmere angivne myndigheder, sagsområder eller arter af dokumenter.”*

**Indhold i forslag til bekendtgørelse om fortrolighed og undtagelse fra aktindsigt af visse dokumenter om kommercielle vandkraftaktiviteter**

**Anvendelsesområde**

Anvendelsesområdet er afgrænset til indledende drøftelser og forhandlinger (Dialog processen). Efter udstedelse af tilladelse til forundersøgelse eller udnyttelse fastsættes bestemmelser om fortrolighed i tilladelserne efter bestemmelserne herom i vandkraftloven. Aktiviteter, der er omfattet af fortrolighed i en forundersøgelsestilladelse, vil være dataindsamling og for en udnyttelsestilladelse vil det være typisk rapportering om oplysninger og dokumenter om projektspecifikke forretningsforhold.

**Dokumenter eller sager undtaget fra aktindsigt**

Bekendtgørelsen undtager dokumenter eller sager, hvor det må formodes i almindelighed efter offentlighedsloven, at aktindsigt allerede må nægtes

Sager om drøftelse og forhandlinger om privat kapitalinvestering i vandkraft til anvendelse til eksempelvis produktion af Power to X. er, som nævnt, meget følsomme og må behandles med den største forsigtighed, både af hensyn til det offentliges økonomiske interesser og troværdighed som forhandlingspartner, og af hensyn til interesserede virksomheders økonomiske og forretningsmæssige forhold, hvor udveksling af oplysninger til brug for indgivelse af mulige ansøgninger gives under forudsætning af fortrolighed.

De undtagelsesbestemmelser i offentlighedsloven, som også vil kunne finde anvendelse over for begæringer om aktindsigt i sager om mulige tilladelsesansøgninger og tilladelser efter vandkraftloven drejer sig navnlig om bestemmelserne i lovens § 12, stk. 1, nr. 2 om forretningsforhold og § 13 nr. 5 og 6 om selvstyrets og private økonomiske interesser, hvor hemmeligholdelse efter forholdets særlige karakter er påkrævet.

*§ 12. Retten til aktindsigt omfatter ikke oplysninger om*

*1) enkeltpersoners private, herunder økonomiske, forhold,*

*2) tekniske indretninger eller fremgangsmåder eller om drifts- eller forretningsforhold eller lignende, for så vidt det er af væsentlig økonomisk betydning for den person eller virksomhed, oplysningen angår, at begæringen ikke imødekommes.*

I lyset af, at bestemmelsen i § 12 nr. 2, beskytter erhvervsmæssige interesser

som sådan, og som eksempler bl.a. oplysninger om forretningsforbindelser, forretningsbetingelser og kontraktvilkår – og således ikke kun oplysninger om virksomheden selv og dens produktionsforhold mv. i snæver forstand – vil oplysninger om en eventuel fremtidig tilladelse efter vandkraftloven efter deres karakter kunne være omfattet af bestemmelsen i offentlighedslovens § 12, nr. 2.

Anvendelse af offentlighedslovens almindelige undtagelsesbestemmelser - der kræver udøvelse af et konkret skøn for hvert enkelt dokument i sagen – vil alligevel normalt føre til, at der må gives afslag på aktindsigt. Uden væsentlig indskrænkning af offentligheden opnås med bekendtgørelsen en betydelig administrativ lettelse ved på forhånd generelt at angive, at sagsområdet er undtaget fra offentlighed. Bekendtgørelsen gives samtidig en klar afgrænsning af offentlighedslovens anvendelse på området og skaber et fortroligt rum for dialog med interesserede selskaber.

Det er ikke hensigten, at bekendtgørelsen skal skabe nye undtagelser fra offentlighedsloven eller udvide de eksisterende undtagelsesområder. Undtagelse fra at være omfattet af offentlighedslovens bestemmelser om aktindsigt ophører efter 3 år, hvorefter det må antages at der ikke gælder særlige hensyn til at bevare fortrolighed omkring oplysninger og dokumenter.

Der er modtaget interne høringssvar fra departementet for finanser og fra råstofdepartementet. Høringssvarene er i relevant omfang indarbejdet i forslag til bekendtgørelse. Det er således tydeliggjort at bekendtgørelsen alene finder anvendelse i en dialog- og forhandlingsfase indtil modtagelse af en formel ansøgning om tilladelse efter vandkraftloven.